钦定古今图书集成/方舆汇编/职方典/第1086卷
## 钦定古今图书集成/方舆汇编/职方典/第1086卷

| 钦定古今图书集成 方舆汇编 第一千八十六卷 |

| |

钦定古今图书集成方舆汇编职方典

第一千八十六卷目录

兴化府部纪事

兴化府部杂录

兴化府部外编

职方典第一千八十六卷

《莆田县志》：“吴兴屯田员外祭从弟，时号长官。神龙中，
以家赀筑延寿陂，溉田万馀顷，复塍海为田，筑长堤
障海水，开沟大小六十馀条，以导其流，为泄六十馀
所，以杀其势。时有蛟为孽，堤数溃，兴毅然欲除其害，
遂携刃入水斩蛟，与蛟俱死。乡人建祠祀之。宋绍兴
十九年，郡守陆涣奏封义勇侯。”

《八闽通志》：“梅妃姓江氏，莆田人。年九岁，能诵二南诗，
语父仲逊曰：‘我虽女子，期以此为志’。父奇之，名曰采
𬞟。”开元中，高力士使闽，妃以选入侍明皇，大见宠幸。
妃能属文，自比谢女，常淡妆雅服，而姿态明秀，纤秾
中度。性喜梅，所居栏槛悉植数株，上榜曰梅亭。梅开
赋赏，夜分尚顾花下不能去。上以所好，戏名曰梅妃。
有《萧兰》《梨园》《梅花》《凤笛》《玻璃杯》《剪刀》《绮窗》等赋。上尝
与妃斗茶，顾诸王戏曰：“此梅精吹玉笛作惊鸿舞，一
座光辉，今斗茶又胜我矣。”妃应声曰：“草木之戏，误胜
陛下。设使调和四海，烹饪鼎鼐，万乘自有宪法，贱妾
何能校胜负也？”上大悦。会杨妃得宠，颇忌之，遂迁于
上阳东宫，因作《楼东赋》以寓意。已而上在华萼楼，命
封真珠赐妃，妃不受，以诗谢之曰：“桂叶双眉久不描，
残妆和泪污红绡。长门尽日无梳洗，何必真珠慰寂
寥。”上得诗怅然，令乐府度为新，声，名《一斛珠》。后安禄
山犯京阙，失妃，不知所在。乘舆东还，得其尸于温泉
池侧梅树下。上自制文诔之，以妃礼改葬焉。

《府志》：“宋太平兴国三年，游洋民林居裔啸聚作乱，自
号西平王。时诏近地调兵，涵江人陈应功自请讨贼，
遂任先锋，越溪谷，鏖战死之。邑令黄禹锡同邑人陈
仆射靖乞兵于漕使杨克让，讨平之。”

《八闽通志》：“淳化元年五月，诏兴化军在陈洪进伪命
日，以官牛赋于民，岁输其租。牛已死，赋犹不绝，州县
以‘长生牛米为名。自今令除放，仍以官牛给户’。”
《莆田县志》：“宋林从世，初为福州长乐人，性好施。治平
间至莆，见同邑钱氏女筑陂将军岩前，弗就，乃相溪
下流于上杭温泉水口筑之，捐赀十万缗以给其役。
陂垂”成，不能胜潮势之冲激，旋溃。迨候官李宏至，始
克成功。然寔，由钱氏及从世开先也，故邑人立祠陂
上，与钱氏、李宏俱春秋祀焉。

李宏，唐宗室裔，候官人，世雄于财。宏性好施，人称为
长者。初，永春、仙游二县水合趋于莆入海，言水利者
谓“横而堰之，可灌田数万亩。”治平间，长乐钱氏女及
进士林从世所筑俱坏。熙宁八年，宏应诏来莆。有僧
智日者为相地于木兰山下，宏乃出钱七万馀缗为
之，陂，遂成。乃开沟大小百有馀条，以导陂之流，作陡
“门以启闭诸沟之水，设涵泄以疏通陡门之所不及
者，复筑塘为田”，由是南洋之田，万有馀顷，皆赖以灌
溉。民立庙于陂上，春秋祀焉。景定三年，诏封惠济侯，
降玺书褒谕。郡人夹漈、郑樵、尚书林大鼐皆有记。子
孙居于庙之左右，以奉祀事，官仍复其家。又有吴诹
者，亦祭。后初，官司选土著大家食陂之利者，轮差正
副以司财榖，以时巡视而修治之。时在选者十有四
人，而诹与焉。子孙继是役者，年有酬劳，日有食钱，盖
以先世有功于陂，故特加优厚。弘治间，邑人御史周
进隆疏于朝，檄下本府县春秋祭宏十四人者皆得
与享云。

《八闽通志》：“德祐元年十二月，元陷兴化军，知军陈文
龙死之。二年十一月，王刚中既降元，遣使至兴化军，
文龙斩之，而发民固守。阿剌罕复遣使招之，文龙复
斩之，使部将林华伺兵于境上。华反，导元兵至城下，
通判曹澄孙开门降，执文龙欲降之，文龙不屈死。景
炎二年三月，文龙从叔陈瓒举兵诛林华，复之。十月”，
唆都至，瓒闭门拒守。唆都临城谕之，矢石雨下，乃造
云梯炮石，攻破其城，巷战终日，获瓒车裂之，屠其民，
血流有声。

雪峰东庵有需者，陈姓，始创万安院于何岩南湖，垦
田养徒百馀人。今《续传灯录》所谓“高田有需禅师”者
也。部使者陈觉民闻师名，遣僧诣南湖，延住福州鼓
山，继住雪峰，有《语录》行于世。

《元史乌古孙泽传》：“张世杰攻泉州，兴化守臣陈瓒举
郡应之。文天祥置都督府于南剑州，守臣张清行都
督府事，谋复建宁。闽中郡县往往复从。宋，江东大扰。
唆都时军浙东，建信告急，唆都谋于众曰：‘我军当何先’？泽曰：‘彼据闽、广，而我往浙右，非策之善。譬如伐木，
务除其根，当先向南’。”会行省檄唆都与左丞塔出会
兵甲子门，遂度兵闽关，八战而至南剑，杀其守臣张
清，宋师遂退。冬十月，收福州，进攻兴化，拔之。唆都怒
其民反复，下令屠城，泽屡谏不听，复前说曰：“世杰不
虞我军遽至，方急攻泉州，谋固其植。我新得泉州，民
志未固，旦夕且失守。比我定兴化，整兵而南，彼树植
将日固矣。莫若开其遗民，使走泉南扇动之，世杰将
胆落而走。是我不战而完泉州，捷于吾兵之驰救也。”
唆都喜，开南门纵民去，因得脱，死者甚众。世杰得逃
民，知兴化已破，乃解泉州围去。唆都，泉州部署别将，
装大舰趋甲子门，自将下漳州，军于海丰，引精骑与
塔出会。十二月，入广州。十五年春正月，还击潮州，守
将马发，备御甚固。泽曰：“潮人所以城守不下者，以外
多壁垒，为之援应也。第翦其外应，潮必覆矣。”乃分兵
攻其一大垒，破之，馀垒尽散走，二旬而潮拔马发死
焉。既而文天祥军溃于江西，广王暨张世杰死于海
中，唆都还军福建。夏五月，诏立行中书省于福建，以
唆都行参知政事，泽行省都事，从朝京师，命知兴化
军，赐金织衣，赏其善谋也。继改兴化军为路，授泽总
管府事。民歌舞迎候于道曰：“是吾民复生之父母也。”
喜极而继以泣。郡新残于兵，白骨在野，首下令掩埋
之，又衣食其流离之民，有弃子于道者，置慈幼曹籍
而抚育之。郡中恶年少喜为不义，以资求窜名卒伍，
冀后得计功版授官。吏恐激变，不敢诘，泽悉追毁所
授，诛其尤无良者，暴始戢。始，陈瓒以郡应张世杰，民
多战死者。至是吏援例将籍其产，泽语吏曰：“国家至
仁，诛止陈瓒，从瓒者犹是蒙宥，民奈何连坐？”亟为令
曰：“民不幸诖误从陈瓒诛及斗死无后者，其田庐赀
产并给其族姻，有司无所与。”吏不能逆，乃止。当江南
未定，盗贼所在有之，民自相什伍，保卫乡里。及时平，
行省议籍为兵，上下汹汹。泽白行省曰：“国兵非少，今
籍民以示少，非所以安反侧也。且当籍者众，民或有
他心。”议遂格。泽又兴学校，召长老及诸生讲肄经义，
行乡饮酒礼，旁郡闻之而慕之，兴化故号多士，士咸
知向慕，以泽与常衮、方仪并肖像祠于学宫。

《府志》：“元至正十二年三月，仙游民陈君信、秦通甫、黄
文五等，聚众数百人，攻陷县治，达鲁花赤倒剌沙、主
簿要束木皆遁。君信等遂肆焚掠，谋逼郡城，莆田民
黄信一等亦聚众应之。未几，信父子三人先就获，而
福建元帅府经历高本祖率兵至仙游招捕，君信势
穷，走永春，县尹卢琦诱获之，俱送元帅府伏诛。
十四”年夏，泉州安溪人李大、南安人吕光甫等聚众
为盗，八月遣其党刘广仁等率兵围兴化，攻陷仙游，
执达鲁花赤倒剌沙杀之，胁县民并驱来攻城，为莆
田人许必珍、黄德宝等民兵所败，获贼渠数人。馀党
奔仙游，万户成三宝、同知官保合官军民兵追击，遂
退走。十月，广仁复驱其众大至，官军、民兵又合击败
之。广仁等奔安溪、仙游、始平。

十八年十二月，福州省宪构兵。时前平章三旦八已
除行宣政院使，寓兴化，而前总管安童弃官为道士，
买宅州峰之下居焉。平章普化帖木儿遣官通三旦
八，安童令集兵为己援，又赂泉州亦思巴奚，调其兵
进。

十九年正月三旦，八称平章，安童称参政，开分省于
路，治吓郡军民官，令各以兵会。二月三旦，八驱兴化
及亦思巴奚兵合数千人，往援福州，安童独留，专兴、
泉分省之任，其意轻。亦思巴奚以为易制，屡挑之。于
是亦思巴奚之酋阿迷里丁自领其兵来，名为“援福
州”，寔欲袭兴化也。安童亦知之。三月，阿迷里丁至城
下，安童信漳州总管陈君用等谋闭城门，陈兵城上，
示有战守具，又聚乌合之众西门外，以为可以疑伏，
郤之也。是时，三旦八闻阿迷里丁兵且至，轻骑至兴
化，劝安童纳其兵，不从。《三旦八》乃自出城迎之。阿迷
里丁留之城外，纵火焚城门，矢乱发射城上，城中亟
取水沃灭火，矢石亦乱下如雨，相持一日不决。翊旦
复急攻，视城之西近山处，稍低，射走，守者数百人，缘
而上，遂陷之。安童狼狈遁走，阿迷里丁遂以三旦八
入城据之，虏获安童妻子财物，緃兵杀掠，蹂践郡境
几一月。闻安童在兴化县龙纪寺起兵，而郡民亦随
处屯结，欲与抗，无肯附者。阿迷里丁颇内惧。四月，遂
执《三旦八》及驱所虏获男女奔回泉州。

二十年正月，兴化路推官林德隆集民兵陈于黄石，
胁府判柳伯祥走之，林德隆遂以兵入城。时广东元
帅苫思丁以福建省平章便宜檄陞右丞，分省兴化
观。伯祥、德隆相仇恶，既不之问。及伯祥走，德隆驱兵
入城，亦不之阻，莫知何意也。是年秋，惠安人陈从仁
以军功累陞兴化路同知。其冬，莆田人林德隆亦以
军功累陞兴化路总管。二人素以豪不相下，又屡以
嫌隙交恶，各拥兵自卫。而《从仁》之党众且强，其弟同

轨之罪，搒掠无完躯。既而囊沙压杀之，明日以病死
告，出其尸检验，令数卒舁至西山，烬而蹂之，复遣兵
莆禧，没其财产。德隆长子珙奔福州，赛甫丁次子《许
瑛》奔泉州，阿迷里丁祈哀于二酋，欲有所图。二酋既
受其赂，亦怜德隆冤死，且受戕虐太甚，朝夕遣人至
《苫思丁》所，潜议复仇。

二十二年二月，泉州阿巫那杀阿迷里丁，将穷其党，
扶信惧，林珙送之奔福州。赛甫丁令珙还兴化，仍以
总管据之。三月，柳伯顺由永福潜兵陷兴化县，杀官
吏，驱县民，逼郡城，与陈同约夹攻，而同未至，伯顺以
兵突至宁真门外，珙兵刃其党几溃。适泉州亦思巴
奚两骑至，珙厚赂之，声言“泉州兵大至”，乃以兵从泉
州两骑鼓噪而出。伯顺以为泉州兵寔来，又其兵方
饥劳，休以待食，出其不意直攻之，遂大败，僵尸以千
计，伯顺等惭愤退。四月，福州平章燕只不花会诸军
攻围赛甫丁，因调珙兵，珙辞以故。六月，伯顺复驱兴
化县民兵来攻，兵一交即大败，僵尸又以千计，是时
遂不复出。珙据城数月，而余阿里自海道还，得燕只
不花便宜，檄守御兴化。既而尚书李自瞻诱赛甫、丁
扶信登海舟，参政魏留家奴蹙杀亦思巴奚兵数百
人。燕只不花克复省治，余阿里以江西行省左丞在
兴化遏赛甫、丁扶信奔败之兵，开分省，立官府，馀民
稍有生意。未几，而参政郑旼代余阿里分省，为两家
解仇，珙始还莆禧，而同及伯顺亦各罢兵。莆四百年
“文物郡。自陈从仁、林德隆作难，兵连不解，遂引异类，
肆其惨毒，戕杀二万馀人，焚荡三四万家”，虽已解仇
罢兵，而陈同犹据仙游县，柳伯顺犹据兴化县，林珙、
许瑛亦据有新安浦等十馀里，分省所治，惟附城数
里而已。其年，陈同、柳伯顺等势既穷蹙，走仙游求谢
必恭助粮与兵，必恭不从。五月，同及伯顺率兵千馀
人突至必恭所居谢岩，攻败之，毁其室庐，俘获其妻
孥财物，遂陷仙游县，遣所设县尹林规据守。十一月，
必恭自尢溪招诱凶徒百馀人至仙游，杀县民陈子
仁等，趋龙华寺袭同所称镇抚詹伯颜，为所败。二十
三年十二月，必恭再与土官郑深甫、钱鉴等，驱尤溪
凶党二百馀人，由九座山间道进。方谋攻袭，而同及
伯顺得觇报，已知之前其未至，亲率劲卒迎击于县
之廉洁里，尽歼其众，追至柘山，擒必恭，拘龙华寺，寻
毒杀之。必恭，仙游人，始因集民兵击败陈君信等，继
又聚众助同知保击刘广仁，累以功举充仙游县尹。
乃拥众居谢岩之阿，有桀骜心，陵铄郡县，取官赋民
租，胁驱二十六里之民，无敢不从者，至是凡七八年
而败。

二十三年十一月，泉州阿那巫遣其党白牌大阔等，
率官军民兵攻陈同惠安寨，搜之不获，追至仙游，遂
陷县治，杀官民。又追至兴化县龙纪寺，搜伯顺无在
者，遂肆杀掠，回聚其兵。枫亭怒。分省左丞郑旼党伯
顺及同，明年正月进兵逼郡城，分省官吏皆挈其妻
孥遁去，而禁民不得动，人心惶惶。最后用其掾史任
守礼谋，杀伯顺所遣数人。而福建行省亦遣左右司
员外郎德安往泉州喻阿巫那，令退师。二月，兵还。
二十四年四月，福建行省左丞观孙自京师至，奉旨
分省兴、泉，提调市舶军马，恃有朝廷及铸降印信，遂
轻视阿巫那等，以为皆当禀属于己，遣所设员外郎
任立往泉州，封市舶库及检计仓库钱粮，阿巫那空
市舶库待之，又沮止不与封视，就用观孙提调军马
之文，遣湖州左副千百户领军三百至兴化听调，阳
为尊奉，寔示悖慢，且以觇之。观孙处之无法，听其为
暴而不能禁制，故适以启其桀骜之心。自是，《使传》无
日不来，然皆侵上生事，为不逊语。又日纵兵往来惠
安之境以恐胁之，观孙惶惑不知所为，遂缮城浚河，
日役万夫，苛政滋出，民不堪扰。至观孙罢分省还京
师，德安以郎中摄分省事，阿巫那乃召其兵退，民始
安息。

二十五年三月，福建行省左丞帖木儿不花分省兴
化，前摄分省事郎中德安仍参赞之。四月，泉州阿巫
那复用，恐胁观孙故智遣湖州左副奕军三百至兴
化，又遣同知石家奴、推官林宗和追取军储，出入城
内外，公行为虐，无所顾忌。至帖木儿不花罢归，行省
德安仍以郎中摄分省事，乃召其军去。其年十一月，
前左观孙又以皇太子命分省兴泉，行省平章燕不
花密令德安自为计拒之，德安遂大集民兵，而行省
复与孟、孙两同佥兵并力守御。德安又用照磨余宗
海谋，遣人达意于泉州阿巫那，求兵为助。于是阿巫
那遣其通事哈散、惠安县尹黄希善率官军民兵至
郡城外。哈散意欲攻走两同佥兵，而孟同佥急纵兵
逐之，杀二人，哈散等奔还。于是城中官民皆以为亦
思巴奚兵必至，无贵贱，夜挈家走。明日，德安亦遁去。
既而哈散、黄希善果以亦思巴奚等兵突至。时分省
官既去，无敢主其事者，哈散、黄希善遂以兵入，而马合谋、白牌亦以兵继至。明日，白牌遂出兵，大掠涵头、
江口、新岭诸处，直至蒜岭宏路，逼近福清，所至焚掠。
行省乃急遣兵拒截常思岭，而令左丞郑旼、郎中易
里雅思至白牌等军，谕令退师，不从。最后以阿巫那
之命始还。

二十六年正月，白牌金阿里等议留哈散、黄希善兵
守城，而自以兵攻陷兴化、仙游二县，所至杀掠毒甚。
二月，林珙、柳伯顺合谋，乘城中单弱，遣李佛保、许应
元等潜兵至城，梯而上，与哈散等兵战城中，大败之，
杀亦思巴奚数十人，执哈散至莆禧杀之，纵黄希善
遁去不追。于是李佛保、许应元各称珙、伯顺所伪署
“官，据守兴化，而伯顺又遣其党杜武惠等胁驱民夫
千人，筑寨涵头，民不胜劳扰。”白牌马合谋在仙游闻
城中已变，遂各引兵还泉州。三月，《白牌马合谋》合金
阿里等复领其兵，由枫亭沿海直趋吴山，攻珙及许
瑛。于是珙据守所筑《蛎前寨》与之抗，而许瑛率众航
海往来援之。白牌马合谋、金阿里等先攻许瑛海上，
许瑛战败困蹙，尽其党溺水死。白牌马合谋、金阿里
等遂率兵据获许瑛妻子财物。既而珙闻许瑛败，亦
遁去。白牌马合谋、金阿里等遂纵兵夷珙家坟墓，并
毁其屋宇营寨，而新安、武盛、奉国、醴泉、合浦等里之
民，亦皆被其杀掠，扫荡一空。亦思巴奚兵方暴海滨，
而分省全左丞急回福州，顺乘城，遂入据之。时陈友
定已得行省讨捕番寇之文，拥兵南下。伯顺得报，始
有固心。城中官民亦幸有主事者可以定计战守，故
皆乐附之。白牌马合谋、金阿里等闻伯顺据城中，急
回其兵，疾驱迫城。三月，进至熙宁桥，遂围东西南北
四门，而置宁真门不攻，以故城内外得相接为计。
明嘉靖二年七月，广寇申大总至。大总，广东饶平人，
聚党仅百馀人。初十日入常大里剽掠，十一日屯营
白沙务，随掠广业里。分巡吴昂以民兵三百人至，贼
突出太湖陂，趋白鬲岭，谋袭涵江，邑人知县张廷槐
率众御之。贼移营江口，典史汝良手射衣红一贼，义
兵林本著赴战死。汝良中弩箭，舁至家绝。张廷槐复
以乡夫五百夹击。兵败，其侄张世清死之。已而贼由
梅洋入新县，从九座遁去。

明白仁，字道显，世兴化卫中所千户。少喜奇功，遇事
敢任。先时，嘉靖二十三年，海寇猝至，仁以分巡姚凤
翔檄，领水军捕追，至连盘四澳，与指挥丁桐并力奋
击，生捕倭寇一十四人。又再岁，寇登福清，屯海口。仁
以参将尹凤檄，帅所部兵先尝贼锋。仁持槊跃马，列
栅于柳尾，为阵以迟，而贼势锐甚。时与仁军同遣者，
各顿兵依险自保。仁刺血矢众。薄暮风起，贼见仁阵
整暇，未敢侵轶。是夜，仁出巡徼，斩伏听者四人。迟明，
复阵于东岳庙口。方蓐食，而贼忽从间道至，仁持短
兵接战，杀伤相当。久之，兵寡力困，援者不至，而贼突
出于背，以𫓩仆之。仁犹空龈麾腕作死战状，顷绝。时
十一月望日也。

丘珍，字若宝，世平海卫千户。少具方略，以奇节自许。
嘉靖三十四年，倭寇数十艘循海涯焚劫，时珍有督
捕之役，即帅所部卒为游兵，扼其要害，使不得傅岸。
贼怒，焚舟潜往白湖江登岸，珍即令数卒乘夜缒城。
平明，以轻骑数百追至海口，与之殊死战，坠马被槊
而死。

嘉靖三十七年四月初十日，倭贼聚党千馀，入三江，
住新桥头，而涵江镇、前洋尾诸大村，焚劫一空。十四
日，进逼郡城。时湖湘麻阳兵千人过莆，布衣林兆恩
倡义，约广兵追贼，酬金二千两，“立”字为券。于是缒城
喊击，斩真倭二级，贼稍却。广兵遂来逼取前银。一时
措置未备，鼓噪街衢。责兆恩首谋，露刃胁之，诸缙绅
就县先借官银二千两，即日分给，乃去。

三十八年六月，贼复来寇。是年又有妖道自漳泉来，
驾言“马骝精昏黑眯蛊，女子须枞金伐鼓，索符禳辟。”
于是城中具金乞符，后先征逐。而人家女儿辄恐惧
僵地，后有司以左道逐之，乃遁。

四十年，自夏徂冬，贼三寇。是年，侯熙以参将至。熙，漳
州人，部卒半以里儿隶，为贼行间。又都司白震，广西
人，猺兵与土兵相仇杀，放火烧南关，烟焰两日，侯束
手无策。

四十一年六月，贼复来寇，时屯聚蔡宅、杭头等村，塞
城壕。上流“民以舟为生者，泊壕隍千数，无所得水，请
郡，愿各奋身决死战”，一鼓而前，歼贼百馀级。侯熙兵
阴遮道，翌贼，舟人伤退。又募花亭虎匠数百人入杭
头，以毒矢中贼，贼大溃。移白杜，虎匠潜先往待之，侯
兵密报贼，贼伏林莽中，虎匠被伤百馀人，遂归山，不
应召。至九月十三日，参将戚继光统兵入援。时贼屯
宁海林墩。戚入城之夕，五夜传餐，衔枚驱卒，斩获九
百七十馀级。迟明捷至。是冬十月，戚班师还浙，侯参
将勘免，以毕高、代。十一月，新倭四千馀日来薄围，二
十九日四更，城陷。时分守翁时器巽懦寡谋，城中食

文促之，乃遣包把总领兵二百来，衣甲俱缀“天兵”字，
贼伏要害扼之，比至，仅六十人，包把总遁去。二十八
日，刘又遣兵八人，衣天兵之衣，赍文于翁，竟为贼执
杀之。于是贼衣其甲向城，持公牒要纳。翁勾视之，缘
十贼登城，署郡同知奚世亮、署县通判李邦光皆疑
非真，请锢之。翁怒不听，即令十贼守北门，下令“坚衔
枚，闭击柝，好消息，凭半夜铳声递贼语也。”更深閴寂，
靠梯北城，寻至垛，从下举铳，众喜，兵至，回环一顾，沿
垛光头，放火杀人，死者相藉。翁分守毕，参将李通判
俱遁去，而奚同知与卢训导尧佐皆死贼中，历六十
馀日。贼以城中腥秽不堪，乃趋平海，复破平海城。巡
按李邦珍上疏，乃罢游巡抚，回籍听勘，逮翁、毕、李俱
谪戍，特命戚继光为闽省总兵。戚携万兵，昼夜兼程，
直趋平海，斩真倭二千级，贼大骇散。同事俞总兵大
猷及刘参将显欲分其功，戚皆听之，时癸亥四月十
三日也。事定后，积骸成丘，林兆恩募僧收“埋，地方稍
净。”

万历十六年冬，广业里兔洋人曾廷邦、下溪人柯守
岳、畬客雷五，妄言惑众，树旗山中，号曰《游天王》、定江
山、安万民，劫掠居民，乡间为之大震。次年，知县孙继
有募兵平之。

明石窦小屿游氏子。得法于亘信老人。住壶山二十
馀年，尝有偈曰：“我本江边一钓翁，无文无字无神通。
有人问我西来意，日向西沉月向东。”未几示寂，茶毘，
舍利晶莹如绿玉。徒超证字禅源，道行清高，刻苦参
究，不倒单者三年。住壶山白云院，和易近人，二十年
不下山。一日遍至平昔朋友家，无一遗者。归山三日
坐化，师徒俱塔于本山。

王彦辅《麈史》：莆中鲜食最珍者，所谓子鱼也。其长七
八寸，阔三二寸，出通应港者佳。比士夫赋诗，误以为
通印。如王荆公《送元厚》之诗：“长鱼俎上通三印，新茗
斋中试一旗。”茶始生嫩者为枪寖，大而开为一旗，过
此则不堪矣。荆公博学多闻，而诗言“三印”“一旗”，岂自
有所稽，而非浅陋之能识。

《鸡肋编》：“兴化军莆田县，去城六十里，有通应庙，江水
在其下，极深缓，海潮之来，亦至庙所。故其水咸淡得
中，取灌卉木，花叶鲜洁，多佳鱼，味别常产。”

莆田比事，莆之帅本路者，自屯田郎中李忻始。继有
工部郎中陈绛、殿中丞陈铸、枢密院直学士蔡襄、右
司郎中许懋、朝散郎陈觉民、权右文殿修撰苏晔、敷
文阁学士陈俊卿、宝文殿待制陈居仁、直徽猷阁林
枅、显谟阁学士郑侨。

莆原属泉州，自古未有为本郡太守者。陈仆射靖始
以兵部郎中知泉州，有诗云：“分符出牧同吾祖，衣锦
还乡自我身。”后方慎言、蔡襄、方谷、陈觉民、苏晔、林伯
显、蔡橚、林之平、林大鼐、林枅、傅淇、方铨相继为泉州
府守，然巳别置兴化军，非若向之泉为本郡也。靖长
子甲复通判兴化军，父子继牧乡邦，盖世所希有云。
后知本军者，有陈文龙，通判权知者，有陈瓒。

《八闽通志》：“宋曹修古知兴化军，夏日清心堂睡起，日
方停午，因成绝句云：‘天府鞫囚三节日，霜台待漏五
更时。薰风一觉清凉睡，莫问浮名高与卑’。”太常卿知
军事许当跋云：“谏议大夫曹修古，明道前知杂御史。
是时明肃临朝，以直言忤旨，出守外州。壬申夏六月，
留诗一绝于斋之壁。后三十七年，叨牧此郡，睹公诗”
笔，钦想风概，惜夫岁久墨迹漫灭，异日人思之而不
可见，遂别写之镵于石。

王世懋《闽部疏》：“兴化古莆中，景物，亦大佳，第国狭而
贫耳。江口渺漫，渔舟宿步，始见海气。东北多良田，广
陂，亩直三十金，其阳皆山也。二十里抵濑溪，道旁多
古木穹碑，皆先朝大臣彭惠安辈赐葬之所，令人肃
然兴仰。止思兴化背太平山，而城以壶公为案，两山
皆峭拔，木兰陂出壶公下，登城北山，望东南大海，浮”
空，樯帆皆见。

从兴化西门行可八十里至“九鲤湖”，其地非。以梦
灵著异也。飞泉九叠，下汇为湖，漫漫欲过苏门百泉，
岂以瓌境故为仙灵所托耶？福清县石竹山亦有《九
仙灵迹》，其山亦宏丽，在宏路驿大道傍。士人祈梦者，
以秋往九鲤湖，以春往石竹山。石竹山是九仙离宫，
为行春治所耶？

枫亭驿荔枝甲天下，弥山被野，树极婆娑可爱，亡论
丹实，累累驿甚宏壮。中庭六荔枝，树皆参天荔枝以兴化府枫亭驿为最，长乐县次之。柑橘以漳
州府为最，福州次之。荔枝名以“状元香”为最，然实不
如长乐胜，盖肉厚而味甘，当为种中第一，第干之不
能如“状元香”风味。

“由莆东门而出，此走海道也。竟三千里间，壶公挺其
钜丽，万玉标其馀香，黄石穷其曼衍。塘下一镇，冠盖
所居，陂水环回，如玦如带，真天下胜区也。”弘正之间，
人才甲于八郡，实锺斯美。嘉靖末，城破于倭，黄石巨
家，煨烬砂砾，迄今未能尽复，士多糊口，四方人才，从
此衰焉。二十年后，休养生息，当还旧观矣。从黄石东
行六十里而遥，为平海卫；从南行六十里而遥，为吉
了巡检司。皆负海而城。平海正当大洋，东南二面了
无障蔽。登城东望，日下黯黯一点青，为乌坵倭寇所
经行处也。天清时，小琉球亦隐隐见云。海风日夜吼，
山为震动，树皆西靡，殊令人难久居。吉了多山，战舰
可泊，民居稍稠，南日寨以收汛时托焉。余行海上，按
视城垒，殿最；将士皆留信宿，颇称伟观。

莆人于海味最重鱆鱼及寄生。鱆鱼即浙之望潮也，
形虽不雅，而味美于乌贼。寄生最奇。海上枯羸致存
者，寄生其中，载之而行，形味似虾，细视之，有四足两
螯，又似蟹类。得之者不烦剔取，曳之即出，以肉不附
也。炒食之，味亦脆美，天地间何所不有。

莆田青山海滨，产小白石。状似杏仁，而擘两瓣，腹有
文如虫，向无知其异者。兵人守青山，于沙石中拾之
归，试贮之酰碟中，两石离立相对，须臾能自动，两相
迎合，名之曰雌雄石，亦曰“相思。”曾得四瓣，试之果尔。
惟酰则行，易他物则否，竟不解所以，志所不载也。
兴化城中有水从西来，故堰之，立石纪小西湖三字，
字遒而有韵，太守岳季方笔也。岳以阁臣出守，故能
破文法，行己意，然亦被谤书。彭惠安，郡人也，力明其
无他，仅得致仕。

曹能始《名胜志》：岳文肃正知吾郡，凿小西湖，赋诗，有
“林峦青似滴，城郭隐如无”句。书生林炤戒石工留“似”
字勿刻。工以炤之言告公，公亲诣问故，炤逊谢，徐曰：
“似与‘如’，未免合掌，更以‘欲’字何如？”公抚掌大喜，再拜
谢之，赠以束帛。

黄东崖《国史》唯疑莆郡曩陷倭，林御史润为请蠲租
三年，乞帑金复其学宫，并与诸生金。其卒也，人持幡
酹酒哭三日，乡先生没而可祭于社，润无愧矣。
莆人甚德戚南塘，其祠内锲柱云：“元戎两度扫妖氛，
不爱发肤殊死战。父老千秋严伏腊，犹思离乱得生
还。”词旨悲壮。

兴化府治西南有壶公山。《古谶》云：“水绕壶公山，此时
方好看。壶公山欲断，莆阳朱紫半。”继而李宏筑陂以
兴水利，凿山而濬泉，遂多通显。故虽山川之形胜，亦
若有造物以尸之也。

《莆田县志》：林贞肃在都门，韩洪洞文问莆中人物，公
曰：“从吾。”又问以陈孝廉对，韩曰：“以莆。”“再指一书生耶？”
林曰：“是友自纯家居，相信尤深，故称之。”时孝廉方为
诸生，公径列之惠安之俦。先辈赏识，故自不苟。
士大夫居丧不用浮屠，最为佳俗。然往时吊会，即城
郭相错，数十里亦止蔬笋鱼肉四豆酒数行而已。启
殡则丹旐素旛，亲知白衣出祖，礼亦甚简，今则大非
曩日矣。出殡则装束开路，神像列骑成行，错以绮绣，
亭子用箫管，参于哭泣，甚为违礼。常闻孝廉陈茂烈
公苫伏灵状，贞肃林公俊一日于昧爽往候，孝廉从
柩下扶服起，林叹息不止。葬则楮幡不设，惟哀痛咽
绝酸鼻，路人所以为孝者如此。

莆中士大夫极简朴，往御史陈杰、方伯叶珩、知府廖
梯疏归后，辄远迹公庭，惟布衣素冠徒步。里中或有
讥其亵者。昔苏东坡步行为醉人所推，同行者有愤
色。公笑曰：“某今渐喜不为人所识。吾里诸公雅素之
尚，无愧昔人矣。”

元季诸先辈相与结社，以文字为乐，号曰《壶山文会》。
初会九人，曰：宋贵诚、方朴、朱德善、丘伯安、蔡景诚、陈
本初、杨元吉、刘晟、陈观。续会者十三人，曰：陈惟鼎、李
苾、郭莞、陈必大、吴元善、方炯、郑德孚、黄性初、黄安、陈
熙、方坦、叶原中。其一人白清源，方外士也，月必一会，
或赋诗瑟奕，清谈雅歌以为乐，一时风流文雅，有足
尚者。

莆邑文物之盛，冠于闽中。有一家九刺史者，唐林披
生九子，藻举进士，蕴、著荐苇、晔、蒙、迈、蔇，俱明经及第，
荐为司马，馀皆刺史。披苏州别驾，亦赠睦州刺史。有
一门五学士者，黄璞举进士，与子仁藻、仁渥、仁渭、仁
淊同列馆职。有一科两状元者，宋熙宁丙辰，徐铎举
状元，薛奕应武举，亦状元。故神宗诗云：“一方文武魁
天下，四海英雄入彀中，有状元榜眼。”同一榜者，绍兴
戊午，黄公度状元陈俊卿榜眼。故当时旗句有云：“枌
榆未五里，魁亚占双标。”入明科甲尤盛，有一科两解
元者，永乐戊子，福建杨慈、应天黄寿生；宣德壬子，福
建林同、顺天宋雍。有一科五经魁者，嘉靖癸卯，第一名黄继周，第三名林仰成，第四名黄谦，第五名江从
春。而林文豪以训导中广西第二名，适完五魁之数。
又景泰癸酉科中式四十四人，占全闽榜额之半。明
代九十科，莆发解者三十人，占全闽三分之一。尤邑
中盛事也。

渔沧溪，常泰里要道也。原有桥，长三十六丈馀，岁久
圯坏，架木仅存，尚可容足。舟人郑廷魁者，乘而规利，
潜毁架木，曳艇以渡，恣其需索。有樵子无雇值，不得
渡，哭于溪次。老父陈志旺偶见之，劝予之渡。郑反诟
之。志旺往，逾溪负樵者中流几溺。幸而济，愤谓人曰：
“吾誓造此桥，汝尚得因为利乎？”郑反唇曰：“汝窭人，救
死不赡，能造此桥耶？桥若成，我愿为守桥鬼。”志旺尽
捐家赀以鸠工，无何，力诎而辍。郑拍掌笑曰：“汝尚能
阻吾撑船觅利乎？”越三年，黄启宪捐金百馀倡建，不
数月桥成。郑乘夜坏桥，忽颠坠溺死。守桥之语果验。
而志旺乐观厥成，优游天年以终。

吴府尹献台，屋后有大樟一株，大可数十围，枝叶亏
蔽数亩，游其下者，虽盛暑俨若隆冬。陈宗伯经邦有
诗纪之云：“吴君屋后如竦峰，佳气郁郁青濛濛。问之
乃知为古树，植自远祖屯田翁。老夫欣然一趋视，乔
枝直干摩苍穹。盘根似有神物护，飞翠迥与壶华通。
清庙明堂要梁栋，兹树岂数徂徕松。匠石屡过不敢
盼，故家乔木世所宗。五侯第宅有遗址，于今苖裔居
林东。愿君珍重戒勿剪，千秋无恙称章公。”宋陈侍讲
士楚祠内亦有古桧一株，大合抱，长四丈许，盘拏屈
曲，具有蛟龙怒攫之势，相传为侍读手植，词客题咏
甚多，好事者多就树下图其形以去。二树同属千百
年物，又同在谷城山下，皆稀有也。

《莆田县志》：“汉九何君者，武帝时何氏兄弟九人也。父
居庐江，生九人，女四人。九人生时目俱盲，独长者一
目朗然如日，为诸真人前行。九人初亦从父客淮南，
已而师大罗学辟谷法，劝父俱隐，不听，遂相与自九
江入闽，始即石竹鼓山居焉。月馀复游于莆。莆西州
故有龙津庙，其中井泉灵异，有胡道人修真于此，九”
人遂往谒之，因饮是水，仙眼尽开。一日辞胡曰：“此地
非吾所也，吾将去。”胡曰：“子名已登，金台玉堂，不患不
仙，子其寻鸡子山往矣。吾亦蹑壶山之巅，以了尘寰。
异日当会子于白云清洞。”因留词以别九人，乃西行
六十里，结枫为亭，而处其上。已过九仙山，经鸡子城，
饮其泉，即飘飘欲冲举。或谓岭之东大有佳处，遂逾
岭入湖炼药湖中。丹成，九鲤化龙，白日乘之飞升。
唐沙门法通，贞元中居壶山虎丘岩，尝下山，遇两虎
争一牛，通鬲而分之。黄御史《壶山》诗云：“井通䲡吐脉，
僧鬲虎栖禅。”

沙门文矩，一名涅槃，黄姓，唐末人。延寿国懽院，其降
生处也。生时火里开莲，初隐囊山高岩下，趺坐不食，
行则两虎随之。其居曰伏虎庵，九座见之，曰：“此古辟
支佛也。”因号辟支岩。岩有小窍，时透异香。又尝居西
山石室，而乌石街画屏巷有虎亭，俗传涅槃骑虎至
此，涅槃出言成谶，尝曰：“生我前者非圣人，生我后者
非圣人。吾去世六十年后，有无边身菩萨来治此国。
听吾偈曰：‘小月走烁烁，干村及万落。处处凤离巢，家
家种菜藿’。”人莫喻其旨，后涅槃，卒于唐光化戊午，至
宋建隆庚申，六十有二年。艺祖应小月之符，以火德
王，散群雄为一统，适应无边之谶。又曰：“吾所居之地，
永无干戈。”五季所在兵争，莆赖以免。留陈据有漳泉，
随即归命，莆息兵晏堵者二十年。又曰：乌石山前，官
职绵绵，自唐距今，居山之前，登科第者无虚岁。或问
溪陂何时可筑？曰：“逢竹则筑。”宋治平初，钱四娘筑于
溪上流，不克；林进士筑于溪下流，不克。最后李长者
应诏来，神僧冯智日谋施功于木兰山前，因为截溪
插竹，长者悟曰：“逢冯也，百年谶在今日。”于是依竹筑
堤，功成不爽。又尝曰：“白湖腰欲断，莆阳朱紫半。水绕
壶公山，此际大好看。”人莫能晓。及陂成，溪水循壶公
之麓而行，“水绕”之言应矣。熙宁九年，徐铎廷试第一，
有登科甲至宰相，而禁从肩摩于朝者，好看之言又
应矣。宋赐号妙应禅师，塔曰慧薰。

无了，沈姓，横塘人。唐咸通中，得法于江西马祖。行经
龟山院，遇六眸神龟，蹑小龟四回首面师，俯仰如作
礼者三，顷之失去。师因名其地曰龟洋，诛茅编屋居
焉。咸通八年十月，趺坐而逝，真身不坏。遂建塔以奉
之，赐号真寂大师，四门博士薛承裕撰有《塔铭沙门千灵，唐会昌中，辞六祖入闽，六祖云：“逢苦即住。”
至莆田苦竹山拄锡，《山魈》拒之。千灵曰：“若能饮铁针，
则吾去。不能饮而吾饮，则若去。”《山魈》不能自饮，之魈
遁去。遂于山之西北建苦竹院，所饮馀铁针封贮尚
存。

宋陈仙，不知名，其所居号陈岩山。山有石，面平如削，
文迹纵横若篆籀。又有井，深才二尺，泉甘而清。旧传
陈仙于此淘金，故号淘金井。徐寅《记》：陈、胡二公隐迹
壶公山后羽化。淳熙十二年，知县张少英建拜壶亭，
塑陈、胡二仙之像。胡即何真人所谒者。陈疑此不谓
陈岩暂寓，竟隐胡公也。

天妃，林姓，世居莆之湄洲屿，五代闽王时都巡检林
愿之第六女也。母王氏。前编修槁城《倪中记》云：“神生
于宋元祐八年，一云太平兴国四年三月二十三日。
妃始生而地变紫，有祥光异香，通悟秘法，预知休咎
事。乡民以病告辄愈。长能乘席渡海，乘云游岛屿间，
人呼曰神女，又曰龙女。雍熙四年二月十九日昇化。”
一云景德三年十月初十日也。是后常衣朱衣飞翻
海上，里人祠之，雨旸祷应。宣和癸卯，给事中路允迪
使高丽，中流震风，八舟七溺，独路所乘神降于樯，安
流以济。使还奏闻，特赐“顺济”庙号。绍兴己卯，江口海
寇猖獗，神驾风一扫而去。其年，疫神降于白湖，去潮
尺许，掘坎涌泉，饮者辄愈。洊封“昭应崇福。”乾道己丑，
都巡检使姜特立上其默相捕盗功，加封“善利”，淳熙
间加封“灵惠。”庆元戊午，朝廷调舟师平大奚寇，神障
以雾，此明彼暗，寇悉扫除。开禧丙寅，寇迫淮甸，神拥
旗帜，一战解围。莆民艰食，朔风弥旬，南舟不至，神反
风，不日辐辏。海寇入境，神为胶舟，悉就擒。景定辛酉，
巨寇泊祠下，祷神不允，群肆暴慢，醉卧廊庑间，神纵
火焚之，贼骇遁，风沙昼晦，各跨浅而败，有司以闻，累
封“助顺显卫、英烈、协正、善庆”等号。元以海漕有功，赐
额“灵济。”明永乐间，内官甘泉郑和有暹罗、西洋之役，
各上灵迹，命修祠宇。己丑，加封“弘仁普济、护国庇民
明著天妃。”自是遣官致祭，岁以为常。康熙二十年，舟
师南征大捷，提督万正色以妃灵有反风之功，闻于
朝。诏封“昭灵显应仁慈天后”，遣官致祭。

《青琐集》：“庆历四年，秘书丞张纬出宰莆田，再新县中
堂，其基太高，不与他室等。治之使平，得一石铭，长五
尺，验之无刻镂痕，乃墨迹焉。其文曰：‘石敢当，镇百鬼，
压灾殃，官吏福，百姓康，风教盛，礼乐张’。”唐大历五年
四月十日，县令郑押字记并有石符二枚具存。自唐
大历五年至今几三百年，符记皆墨迹如故。物之隐
伏，岂不待时而后出耶？昔岁号《大历》，今号《庆历》。昔五
年四月，今五年四月，及所得之日，一无差异。其契合
有如此者。

莆阳比事翁点肄业广化寺。夜醉，击寺钟，忽睹一人
状貌诡异，呵曰：“汝为谁？此岂鸣钟时也。”点曰：“汝谓我
为谁？”其人曰：“能对吾一联，当语汝。”乃云：“拆破磊文三
石独。”点应曰：“分开出字两山单。”其人颔之曰：“正郎。”言
讫不见，即寺青衣神也。后果擢乾道第，终朝请大夫，
提点江东刑狱。

《府志》：祖珍林司法玠之叔也。其母陈氏梦异僧遗以
明珠，母因问僧从何来，应曰：“余姓黄，名涅槃。”觉而有
娠，以应珠名。相貌奇古，通身毛长二寸许。尝诣鼓山
谒鉴淳禅师，一见而奇之，曰：“此真金毛狮子，异日之
法器也。”因出山化僧，供至黄石，有朱姓者夜梦黄涅
槃登门，迟明乃师至，其人大喜，为道前梦，且施钱五
百缗。师自念：东山大乘有狮子峰，佛心禅师寔主之。
盍往依栖，以符狮子之名，遂往谒之。佛心喜曰：“夜梦
狮子入吾室，子其应乎？”佛心住鼓山，请作首座，众皆
惊愕，相顾曰：“珍狮子平日不会开口，纵胸中有佛法，
如何举扬？”一夜秉拂，随机应答，叩击不穷，自是禅誉
大播。

陈忠肃文龙初在太学，累试不入格。一日梦太学土
神岳侯请交代，自谓必死于学，恒悒悒不乐。既而廷
对第一，仕宦显达，前梦不复记矣。及守乡郡，又梦《神
通》诗首言交代，后署至元年月日，心甚骇愕。未几国
亡，家陷，身俘至杭，拘于太学，病将绝，以前梦语故人
赵有德，因叹曰：“社稷人民，一旦易主，此天数也。皇宋
未亡之前，鬼神已奉其正朔矣。吾今病且死，而适囚
太学，得无为太学土神乎？”果卒，墓在智果寺傍。葬之
日，墓即生竹，竹俱有刺，人不能登。世谓岳王为公前
身。今岳坟松不北枝，公墓竹尽生刺，忠魂义魄，散为
卉木，如出一节。亶！其然乎？

《拙庵管见》：柯竹岩潜及第之年，有观桥陈姓者，于上
元夜分方就寝，闻犬吠，疑其盗也。出而见群犬狺然
于檐廊之下，仰视之，天门洞开，灯烛辉煌，有袍笏而
骑者，则公也。骇而入告其妻曰：“柯潜必今年状元也。”
后公属纩之辰，有匠遇于壶山南，车骑甚盛，叩之，告
曰：“我钱若于，将偿汝直，在某箧中，可令舍人取之。”匠
应曰：“唯。”趋至其家，闻哭声讶之，谓己方遇公于壶山之阳。言及钱事，索之果然，家人初不知也。噫公文章
气节，固扶舆清淑之气所钟，二人者之见，何怪其然
耶。